ΓΡΑΠΤΗ ΕΡΩΤΗΣΗ P-2438/97 υποβολή: Luciano Pettinari (GUE/NGL) προς την Επιτροπή (8 Iουλίου 1997)

Θέμα: Ανώτερο Υγειονομικό Ινστιτούτο (ΑΥΙ)

Το ΑΥΙ κέρδισε διαγωνισμό που δημοσιεύθηκε στην Επίσημη Εφημερίδα των Ευρωπαϊκών Κοινοτήτων στις 6 Ιουλίου 1996 για την υλοποίηση της υπηρεσίας «Scientific and Technical analysis of resources in matter relating to monitoring and controlling transmissible deseaces» με αριθμό σύμβασης SOC/96 202361. Από το ΑΥΙ ζητήθηκε η κατάθεση τραπεζικής εγγύησης ανερχόμενης στο 30% του συνολικού ποσού της χρηματοδότησης της σύμβασης. Το ΑΥΙ όμως, είναι δημόσιος οργανισμός και η ιταλική νομοθεσία απαγορεύει ρητά στους οργανισμούς αυτούς να πραγματοποιούν τραπεζικές δοσοληψίες τέτοιου τύπου. Το εδάφιο 2 όμως του άρθρου 10 του Προσαρτήματος 1 των «General terms and conditions applicable to service contracts awarded by the EC Commission»αναφέρει ότι «the payment of the advance MAY BE made conditional upon the furnishing by the Contractor of proof that he has lodged a deposit equal to the amount of the advance».Και για την Επιτροπή επομένως, πρόκειται για μία πιθναή επιλογή επ' ουδενί υποχρεωτική. Δεν προτίθεται επομένως η Επιτροπή να μη ζητήσει από το ΑΥΙ την εγγύηση - που το ΑΥΙ δεν μπορεί να παράσχει γιατί ο νόμος του το απαγορεύει ρητά - και να ξεκινήσει το πρόγραμμα που υπέγραψε με το ΑΥΙ; Ποιοί είναι οι λόγοι που ώθησαν την Επιτροπή να επιμείνει στην καταβολή της εγγύησης αυτής εκ μέρους του ΑΥΙ κινδυνεύοντας έτσι να ακυρωθεί ένα σημαντικό πρόγραμμα που αποδεικνύει εξάλλου την ανταγωνιστικότητα των ιταλικών δημοσίων υγειονομικών δομών;

Απάντηση του κ. Flynn εξ ονόματος της Επιτροπής (12 Σεπτεμβρίου 1997)

Το «Istituto superiore di Sanita» επελέγη ως ανάδοχος μετά από διαγωνισμό ανοικτής διαδικασίας. Η σχετική με αυτή την πρόσκληση υποβολής προσφορών συγγραφή υποχρεώσεων ανέφερε ρητά ότι ο ανάδοχος θα πρέπει να παράσχει ως εξασφάλιση της πρώτης πληρωμής μια τραπεζική εγγύηση. Η αποδοχή μιας ακύρωσης αυτής της ρήτρας θα παραβίαζε τους κανόνες του ανταγωνισμού και θα άνοιγε τη δυνατότητα προσφυγής στη δικαιοσύνη εναντίον της Επιτροπής από μέρους των λοιπών διαγωνιζομένων.

Ο σκοπός της εξασφάλισης περιγράφεται στο άρθρο 64Α του δημοσιονομικού κανονισμού της Επιτροπής. Αυτή θεωρείται ότι προστατεύει την Επιτροπή σε περίπτωση μη εκτέλεσης μιας σύμβασης ή καθυστέρησης στην εκτέλεσή της, επιτρέποντας στην Επιτροπή να αποζημιωθεί έναντι όλων των βλαβών, ζημιών και δαπανών στα οποία εξετέθη. Από αυτό προκύπτει ότι η εξασφάλιση δεν αποσκοπεί μόνο στη χρηματοπιστωτική σταθερότητα του αναδόχου και το γεγονός ότι ο ανάδοχος που επελέγη είναι δημόσια οντότητα δεν έχει κατά συνέπεια αποφασιστική σημασία.

Ο ίδιος σκοπός μπορεί να επιτευχθεί με άλλα μέσα, όπως η απευθείας καταβολή στην Επιτροπή, προϊόντων ασφάλισης ή εγγύησης από έναν άλλο οργανισμό. Το «Istituto superiore di Sanita» είχε γνωστοποιήσει στην Επιτροπή ότι καμία δυνατότητα παροχής αποδεκτής εγγύησης υποκατάστασης δεν του προσεφέρετο.

Τελικά βρέθηκε μια λύση μεταξύ του αναδόχου και της Επιτροπής μέσω μιας αναθεώρησης του χρονοδιαγράμματος των καταβολών από μέρους της Επιτροπής.

Για ενημέρωση, θα πρέπει επίσης να υπογραμμισθεί το γεγονός ότι όταν το Κοινό Κέντρο Ερευνών της Επιτροπής επελέγη για μια δημόσια σύμβαση στην Ιταλία, η Επιτροπή υποχρεώθηκε να παράσχει εξασφάλιση δυνάμει του ιταλικού κώδικα δημοσίων συμβάσεων.